Illum il-Kummissjoni adottat inizjattivi ġodda dwar l-edukazzjoni skolastika u l-edukazzjoni għolja, inkluż proposta għal stħarriġ dwar is-sitwazzjoni tal-gradwati biex tgħin lill-Istati Membri jiġbru informazzjoni dwar dak li jagħmlu l-gradwati wara li jlestu l-istudji tagħhom. L-għan ġenerali ta' dawn l-inizjattivi huwa li l-Istati Membri jiġu mgħejuna jipprovdu edukazzjoni ta' kwalità għolja u inklużiva għaż-żgħażagħ kollha permezz ta' sensiela ta' azzjonijiet konkreti, sabiex dawn jiksbu l-għarfien u l-ħiliet meħtieġa biex jipparteċipaw bis-sħiħ fis-soċjetà, ikunu jistgħu jieħdu l-opportunitajiet u jilqgħu l-isfidi ġodda li jġibu magħhom il-globalizzazzjoni u t-tibdil teknoloġiku, u jadattaw l-edukazzjoni tagħhom għall-ħtiġijiet tas-suq tax-xogħol. Jyrki Katainen, il-Viċi President tal-Kummissjoni responsabbli mill-Impjiegi, it-Tkabbir, l-Investiment u l-Kompetittività, qal: "Il-kapital uman huwa l-uniku vantaġġ kompetittiv sostenibbli tal-Ewropa. Edukazzjoni ta' kwalità għolja li tkun aċċessibbli għal kulħadd hija essenzjali għall-futur tal-Ewropa, u hija s-sinsla tas-soċjetajiet miftuħa u b'saħħithom. Din hija kruċjali sabiex iż-żgħażagħ iqumu fuq saqajhom fil-ħajja. Il-pakkett tal-lum jiffoka fuq iż-żgħażagħ tal-Ewropa u fuq l-immodernizzar tal-edukazzjoni. Dan jibda billi jkopri l-edukazzjoni u l-kura bikrija tat-tfal, l-iskola u l-edukazzjoni għolja u vokazzjonali kif ukoll it-taħriġ, u jwitti t-triq għat-tagħlim kontinwu matul il-ħajja ta' persuna." Skont Tibor Navracsics, il-Kummissarju tal-UE għall-Edukazzjoni, il-Kultura, iż-Żgħażagħ u l-Isport: “Edukazzjoni tajba tistabbilixxi l-bażi għall-iżvilupp personali u ċ-ċittadinanza attiva. Dan huwa l-punt ta' tluq għal karriera professjonali ta' suċċess u l-aħjar protezzjoni kontra l-qgħad u l-faqar. Iżda sabiex l-individwi u s-soċjetajiet jiksbu dawn il-benefiċċji, neħtieġu sistemi edukattivi ta' kwalità għolja fl-UE kollha. L-inizjattivi deskritti llum u l-appoġġ kontinwu tal-UE se jgħinu lill-Istati Membri u lill-fornituri tal-edukazzjoni sabiex jieħdu l-passi meħtieġa biex jitjiebu l-opportunitajiet għaż-żgħażagħ kollha fl-Ewropa u b'hekk jgħinu biex jinbnew soċjetajiet ġusti u reżiljenti.” Iż-żgħażagħ jeħtieġu sett wiesa' ta' kompetenzi biex ikunu jistgħu jirnexxu fil-ħajja, isibu impjiegi sodisfaċenti u jkunu ċittadini attivi, irrispettivament mill-isfond tagħhom. L-edukazzjoni għandha rwol ewlieni biex jingħataw l-aħjar bidu possibbli biex jiksbu dan, iżda hemm bżonn li tittieħed azzjoni biex titjieb il-kwalità u l-prestazzjoni tas-sistemi edukattivi fl-Ewropa, sabiex ikunu jistgħu jlaħħqu mal-bidliet fis-soċjetà u jaqdu aħjar lit-tfal u liż-żgħażagħ kollha. Id-deċiżjonijiet fil-qasam tal-edukazzjoni jittieħdu fil-livell nazzjonali u reġjonali, iżda l-UE tappoġġa lill-Istati Membri filwaqt li tirrispetta bis-sħiħ il-prinċipju ta' sussidjarjetà. Fir-rigward tal-iskejjel, l-evidenza tal-Istati Membri turi tliet oqsma fejn hija meħtieġa azzjoni u fejn l-appoġġ tal-UE jista' jgħin biex jiġu indirizzati sfidi importanti: Il-Kummissjoni qed tipproponi li tikkomplementa l-azzjonijiet meħuda mill-Istati Membri f'dawn it-tliet oqsma billi tappoġġa t-tagħlim reċiproku, issaħħaħ l-evidenza dwar x'jaħdem l-aħjar fl-edukazzjoni u tassisti fir-riformi nazzjonali għall-Istati Membri li jixtiequ jagħmlu dan. Eżempji ta' dan it-tip ta' appoġġ jinkludu spinta lill-iżvilupp tal-kompetenzi u t-tagħlim interkulturali permezz ta' sħubijiet bejn l-iskejjel, il-mobbiltà u l-proġetti e-Twinning taħt l-Erasmus+; it-tisħiħ tat-tagħlim bejn il-pari dwar il-karrieri u l-iżvilupp professjonali tal-għalliema u l-mexxejja tal-iskejjel; u t-twaqqif ta' mekkaniżmu ta' appoġġ ġdid biex jgħin lill-Istati Membri li qed ifittxu l-assistenza fit-tfassil u l-implimentazzjoni ta' riformi fl-edukazzjoni. L-istrateġija mġedda għall-edukazzjoni għolja tibni fuq l-aġenda għall-Immodernizzar tal-2011. Fil-Komunikazzjoni adottata llum, il-Kummissjoni tippreżenta l-pjanijiet tagħha għal erba' oqsma ewlenin: Fl-aħħar nett, biex ikun żgurat li l-edukazzjoni għolja tkun tista' tgħin sabiex jiġi stimulat it-tkabbir u l-ħolqien tal-impjiegi, l-universitajiet jeħtieġ li jadattaw il-kurrikula għall-ħtiġijiet attwali u futuri tal-ekonomija u tas-soċjetà, u l-istudenti prospettivi jeħtieġu bażi solida ta' informazzjoni aġġornata biex ikunu jistgħu jiddeċiedu liema korsijiet għandhom jagħżlu. Din hija r-raġuni għaliex fl-istess ħin il-Kummissjoni qed tippreżenta proposta għal Rakkomandazzjoni tal-Kunsill dwar stħarriġ dwar is-sitwazzjoni tal-gradwati, bħala parti mill-Aġenda Ġdida għall-Ħiliet għall-Ewropa, li minbarra l-gradwati tal-edukazzjoni għolja se tkopri wkoll il-gradwati minn programmi ta' edukazzjoni u ta' taħriġ vokazzjonali. Din se tinkoraġġixxi u tappoġġa lill-awtoritajiet tal-Istati Membri biex itejbu l-kwalità u d-disponibbiltà tal-informazzjoni dwar kif il-gradwati javvanzaw fil-karrieri tagħhom jew ikomplu jistudjaw wara li jispiċċaw mill-istudji tagħhom. Illum il-Kummissjoni pproponiet ukoll baġit għat-tliet snin li ġejjin u bażi legali speċifika għall-Korp Ewropew ta' Solidarjetà. Sfond L-inizjattivi ppreżentati llum huma r-riżultat tal-impenji meħuda fl-inizjattiva Ninvestu fiż-Żgħażagħ tal-Ewropa tas-7 ta' Diċembru 2016, b'mod partikolari l-viżjoni dwar it-titjib u l-immodernizzar tal-edukazzjoni, fejn il-Kummissjoni ħabbret sensiela ta' azzjonijiet biex tgħin lill-Istati Membri jipprovdu edukazzjoni ta' kwalità għolja għaż-żgħażagħ kollha. Din tinkludi sensiela ta' azzjonijiet li jgħinu lill-Istati Membri u lill-istituzzjonijiet biex jipprovdu edukazzjoni ta' kwalità għolja għaż-żgħażagħ kollha, skont l-ewwel prinċipju ewlieni tal-Pilastru Ewropew tad-Drittijiet Soċjali li jiddikjara li kulħadd għandu d-dritt għal edukazzjoni, taħriġ u tagħlim tul il-ħajja li jkunu ta' kwalità u inklużivi. L-azzjonijiet huma wkoll konformi mal-ambizzjonijiet stabbiliti fid-Dikjarazzjoni ta' Ruma tal-25 ta' Marzu 2017, fejn il-mexxejja tal-UE impenjaw ruħhom għal “Unjoni fejn iż-żgħażagħ jirċievu l-aqwa edukazzjoni u taħriġ u jistgħu jistudjaw u jsibu impjiegi mal-kontinent kollu”, u mad-dokument ta' riflessjoni dwar l-isfruttar tal-globalizzazzjoni tal-10 ta' Mejju 2017 kif ukoll mad-dokument ta' riflessjoni dwar id-dimensjoni soċjali tal-Ewropa tas-26 ta' April 2017 tal-Kummissjoni, li t-tnejn ifakkru r-rwol ċentrali li l-edukazzjoni u t-taħriġ għandhom biex jiġu determinati l-kompetittività u l-futur tal-ekonomiji u tas-soċjetajiet fl-Ewropa. L-aħħar riżultati tal-Programm għall-Valutazzjoni Internazzjonali tal-Istudenti (PISA) jindikaw nuqqas fl-iżvilupp tal-kompetenzi fil-livell tal-edukazzjoni skolastika. L-iskejjel jistgħu jaqdu wkoll rwol aktar b'saħħtu fil-promozzjoni tal-ġustizzja soċjali kif ukoll itejbu r-rispons tagħhom għall-bidliet teknoloġiċi u diġitali rapidi li qed ikollhom effett kbir fuq l-ekonomiji u fuq is-soċjetajiet tagħna. Minbarra dawn ir-rwoli, l-istituzzjonijiet tal-edukazzjoni għolja huma mutur vitali għall-innovazzjoni u jistgħu jgħinu biex tingħata spinta lill-ekonomija tar-reġjuni li jinsabu fihom. Għal aktar tagħrif MEMO/17/1402 - Mistoqsijiet u tweġibiet Skeda informattiva dwar l-iżvilupp tal-iskejjel Skeda informattiva dwar l-immodernizzar tal-edukazzjoni għolja Aktar informazzjoni dwar il-Komunikazzjoni u d-Dokumenti ta' Ħidma tal-Persunal Il-politika dwar l-iskejjel: http://ec.europa.eu/education/policy/school_mt Il-politika dwar l-edukazzjoni għolja: http://ec.europa.eu/education/policy/higher-education_mt